Sklep VIII R 8/2005
Sodna praksa Vrhovnega sodišča, 2005-04-14

CIVILNO PROCESNO PRAVO - SOCIALNO ZAVAROVANJE

Delovna in socialna sodišča so kot specializirana sodišča pristojna reševati spore, za katere zakon tako določa. S 1.1.2005 je začel veljati ZDSS-1, ki ne določa več pristojnosti socialnega sodišča za spore iz prostovoljnega zdravstvenega zavarovanja. Sklep, s katerim se je Okrajno sodišče v Celju izreklo za stvarno nepristojno, je bil sprejet 5.1.2005, pravnomočen pa je postal 18.1.2005. To pomeni, da je bil sprejet sklep o nepristojnosti za reševanje sporne zadeve s strani okrajnega sodišča že takrat, ko socialno sodišče za reševanje teh sporov ni bilo več pristojno.

Za odločanje o tej zadevi je stvarno pristojno Okrajno sodišče v Celju.

S pravnomočnim sklepom Okrajnega sodišča v Celju, opr. št. 1 I 1527/2002 z dne 10.9.2004, je bil razveljavljen sklep o izvršbi z isto opravilno številko z dne 10.9.2004, v delu s katerim je bila dovoljena izvršba in sklenjeno, da bo o zahtevku in stroških v pravdnem postopku odločalo Okrajno sodišče v Celju.

Okrajno sodišče v Celju se je s sklepom, opr. št. P 870/2004 z dne 5.1.2005, izreklo za stvarno nepristojno in zadevo po pravnomočnosti sklepa odstopilo Delovnemu in socialnemu sodišču v Ljubljani, kot stvarno pristojnemu sodišču. Zavzelo je stališče, da je v sporih iz zdravstvenega zavarovanja, če gre za spor v zvezi s prostovoljnim zavarovanjem, pristojno socialno sodišče, zaradi določbe 2. točke prvega odstavka 5. člena zakona o delovnih in socialnih sodiščih (ZDSS - Uradni list RS, št. 19/94 in nadalj.).

Delovno in socialno sodišče v Ljubljani, pri katerem je zadeva vpisana pod opr. št. Ps 603/2005, z odstopom pristojnosti ni soglašalo, ampak je na podlagi določb prvega odstavka 24. člena v zvezi z določbo drugega odstavka 25. člena zakona o pravdnem postopku (ZPP - Uradni list RS, št. 26/99 in nadalj.) sprožilo spor o pristojnosti. Zavzelo je stališče, da v spornem primeru ne gre za spor, za katerega bi bilo pristojno specializirano sodišče zaradi določbe 88. člena zakona o delovnih in socialnih sodiščih (ZDSS-1, Uradni list RS, št. 2/2004), kjer je določeno, da so za postopke v zvezi s prostovoljnim zdravstvenim zavarovanjem, pristojna sodišča, pred katerimi tečejo postopki ob uveljavitvi ZDSS-1. Predlagalo je, da Vrhovno sodišče Republike Slovenije odloči o stvarni pristojnosti.

Za odločanje v sporu je stvarno pristojno Okrajno sodišče v Celju.

Delovna in socialna sodišča so kot specializirana sodišča pristojna reševati spore, za katere zakon tako določa. S 1.1.2005 je začel veljati ZDSS-1, ki ne določa več pristojnosti socialnega sodišča za spore iz prostovoljnega zdravstvenega zavarovanja. Sklep, s katerim se je Okrajno sodišče v Celju izreklo za stvarno nepristojno, je bil sprejet 5.1.2005, pravnomočen pa je postal 18.1.2005. To pomeni, da je bil sprejet sklep o nepristojnosti za reševanje sporne zadeve s strani okrajnega sodišča že takrat, ko socialno sodišče za reševanje teh sporov ni bilo več pristojno.

Ker je socialno sodišče pristojno samo za odločanje v sporih, za katere je tako izrecno določeno v ZDSS, socialno sodišče ni pristojno za odločanje v spornem primeru.

Zato je ob upoštevanju določb prvega odstavka 24. in prvega odstavka 25. člena ZPP in določb prvega odstavka 30. člena ZPP, določb 47.

člena ZPP ter prvega odstavka 114. člena zakona o sodiščih (ZS -

Uradni list RS, št. 19/94 in naslednji) Vrhovno sodišče Republike Slovenije sklenilo, da je za odločanje v tem sporu pristojno Okrajno sodišče v Celju.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.